Dion
        
         (sanger)
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Dion er en amerikansk sanger, låtskriver og gitarist. Han hadde suksess med både Dion & The Belmonts og som soloartist.
Sammen med sine kamerater fra bydelen Bronx, Fred Milano (1939–2012), Carlo Mastrangelo (1937-2016) og Angelo D'Aleo (født 1940), dannet han i 1958 Dion & The Belmonts, som ble ei av de store hvite doowopgruppene. Samme år slo de gjennom i USA med I Wonder Why, etterfulgt av de enda større slagerne A Teenager In Love (1959) og Where Or When (1960).Dion ble i 1960 presset av Laurie Records til å forlate gruppa for å nå et bredere publikum som soloartist, og The Belmonts fortsatte uten ham. Dion framsto med en tøffere image og produksjon i 1961, da han fikk kjempehits med rockelåtene Runaround Sue, som han skrev om sin kone, og The Wanderer, som er blitt hans signaturmelodi. Flere store hits fulgte: Lovers Who Wander, Little Diane og Love Came To Me i 1962, Ruby Baby, Donna The Prima Donna og Drip Drop i 1963.Dion var avhengig av heroin fra 1960 til 1968, året han fikk sin siste hit, Abraham, Martin And John – en rørende hyllest til Abraham Lincoln, John F Kennedy, Martin Luther King og Robert F Kennedy. De neste platene hans fikk god kritikk, men solgte dårlig. Det Phil Spector-produserte albumet Born To Be With You (1975) har fått klassikerstatus.På 1980-tallet ga Dion ut flere album med et kristent budskap, og i 1988 kom hans selvbiografi The Wanderer: Dion's Story. Året etter ble Dion innvalgt i Rock and Roll Hall of Fame og fikk hjelp av mange kjente musikere på albumet Yo Frankie! På 2000-tallet har han gitt ut kritikerroste album og fortsatt å holde konserter. Bronx In Blue (2006) ble nominert til Grammy-prisen i blueskategorien, og som 80-åring ga Dion ut Blues With Friends (2020), hvor han synger duett med en rekke storheter. Les mer i Store norske leksikon doowop rock blues Eksterne lenker Dion